DIE administrateur van die Nasionale Lusern Trust (NLT), Derick Engelbrecht, het diep spore in die Suid-Afrikaanse lusernbedryf getrap, en hy het deur sy opregtheid en werklike belangstelling in elke liewe mens wat oor sy pad gekom het, respek en erkenning in die landboubedryf ontvang.
Engelbrecht het in 1986 by die NLT (toe nog die Lusernsaadraad) begin werk en in 1990 by Louis Viviers as bestuurder oorgeneem. Die NLT sien om na die belange van lusernboere landwyd. Des­tyds was daar vir al die landbouprodukte statutêre rade wat die bedryf beheer het, soos die Lusernsaadraad wat die lusernsaadbedryf beheer het.
Engelbrecht vertel hy het toe hierdie rade in 1996 verval het “letterlik soos ’n voël op ’n tak gevoel. Die hele dinamika van die landboubedryf het verander. Die landbou moes nou in die vryemark meeding wat groot onsekerheid en uitda­gings meegebring het.
“Die Lusernsaadraad het nie meer statutêre magte gehad en ’n vrywillige organi-sasie geraak wat nie meer deur die staat gefinansier word nie. Ons moes herbesin oor die rol wat ons in die toekoms gaan speel,” vertel hy.
Engelbrecht het in 2001 voor die grootste uitdaging van sy loopbaan te staan gekom toe hy vir ’n vergade­ring Upington toe ontbied is.
Hy vertel die lusernhooiboere was omgekrap en het antwoorde gesoek. ’n Lusernboer in sy vroeë tagtigs het opgestaan en vertel dat sy familie al geslagte op hul plaas boer en top gehalte lusernhooi produseer, maar geen prysvoor­deel vir hul goeie gehalte kry nie.
In daardie stadium was daar nie ’n eenvormige stelsel vir die akkurate bepaling van die gehalte en die gra-dering van lusernhooi in Suid-Afrika ten opsigte van die samestelling en voe­dingswaarde daarvan nie.
Hulle het die gebruik van ’n Nabye Infrarooi Spektrometer (NIR-instrumente) aanbeveel wat die NLT se eie lusernkalibrasie op het.
Met die instrument kon ’n baie noukeurige samestelling van lusernhooi verkry word met inligting oor die persentasie proteïen en ander parameters wat vir die voer- en melk-bedryf van belang is.
“Sodoende kon ’n prys vir lusernhooi bepaal word wat gegrond is op die kwaliteit daarvan en kon lusernboere ’n hoër prys vir beter kwaliteit lusern kry,” het Engelbrecht gesê.
“Dit het ’n totale omwenteling in die hele lusernhooibedryf teweeg gebring het. Daar is vandag 32 NIR-instrumente in Suid-Afrika met die NLT se kalibrasie daarop.